বাড়িতে দুই বোন। অনেক চেষ্টা করেও বিয়ে ঠিক হয়নি। ঘরে নিত্য বিবাদ। তবে তা নিয়ে অশান্তি যে এত দূর এগিয়ে যাবে, তা স্বপ্নেও ভাবতে পারেনি কেউ। 

এই বিষয়ে অন্যান্য খবর

পাওনা টাকার বদলে বিষ, কুকুরের তাড়া! কলকাতার কাছে ভয়ানক কাণ্ড


সোমবার সকালে বীরভূমের ময়ূরেশ্বরের ব্রাহ্মণবহড়া গ্রামের এক বাড়ির একাংশে আচমকা আগুন লাগে। আগুনের মাঝে পড়ে যান ওই বাড়ির বাসিন্দা পেশায় শিক্ষক বৃন্দাবন মণ্ডল। বিষয়টি প্রথমে নজরটি আসে বৃন্দাবনবাবুর বাবা প্রভাত মণ্ডলের। তাঁর চিৎকার শুনে প্রতিবেশীরা আগুন নেবাতে আসেন। কিন্তু তখনই ঘটে বিপত্তি। আচমকা বৃন্দাবন মণ্ডলের দুই বোন এসে বাইরে থাকা প্রভাতবাবুকে ভিতরে নিয়ে গিয়ে দরজা বন্ধ করে দেন।
দেখুন ভিডিও—
 

এমন দৃশ্য দেখে হতবাক হয়ে যান প্রতিবেশীরা। দাদা আগুনের মাঝে আটকে রয়েছেন, সেই অবস্থায় দুই বোন বাবাকে নিয়ে গিয়ে কী ভাবে দরজা বন্ধ করে দেন, সেই নিয়েই প্রশ্ন তুলতে শুরু করেছেন।
গ্রামবাসীদের দাবি, দুই বোনের বিয়ে নিয়ে প্রায় দিনই অশান্তি চলত ওই বাড়িতে। পাড়া-প্রতিবেশীদের সঙ্গেও তেমন মেলামেশা করতেন না প্রভাত মণ্ডলের বাড়ির সদস্যরা। সেই থেকেই প্রশ্ন উঠছে, আগুন লাগার পিছনেও কি দুই বোনের হাত ছিল। যদিও এখনও তা স্পষ্ট নয়।
পরে গ্রামবাসীদের চেষ্টায় আগুন নেবানো হয়। উদ্ধার হয় বৃন্দাবন মণ্ডলের দগ্ধ মৃতদেহ। ইতিমধ্যে প্রভাত মণ্ডল ও তার দুই মেয়েকে আটক করেছে পুলিশ। আগুন কী ভাবে লাগল তা এখনও স্পষ্ট নয়। ঘটনার তদন্ত শুরু করেছে ময়ূরেশ্বর থানার পুলিশ।